Cúcuta
Store norske leksikon,Geografi,Verdens geografi,Sør-Amerikas geografi,Colombias geografi
Cúcuta er en by i nordøstre Colombia, nær grensen mot Venezuela. Byen er provinshovedstad i Norte de Santander og har 750 000 innbyggere (DANE, 2018).
Næringsliv Cúcuta har tradisjonelt vært et viktig senter for handelen mellom Colombia og Venezuela, med eksport over havnen i Maracaibo, Venezuela. Viktige industriprodukter er meieriprodukter, tekstiler, sko og lær. Utvinning av kull er også viktig, samt produksjon av sement og steingods. Nord for byen er det oljefelter (Rio Zulia, Tibú). Cúcuta er også beryktet for kontrabande-virksomhet, særlig smugling av olje fra Venezuela til Colombia. Den politiske og økonomiske krisen i Venezuela har imidlertid preget handelssamarbeidet, og i perioder har Nicolás Maduro stengt grensen mellom de to landene, slik at den bare kan kysses til fots. Historie Byen ble grunnlagt i 1733 under navnet San José de Guasimal, og fikk sitt nåværende navn i 1793. Flere historiske begivenheter har funnet sted i byen, mest kjent kongressen som utarbeidet grunnloven til den uavhengige republikken Stor-Colombia i 1821. Cúcuta ble sterkt skadet ved et jordskjelv i 1875, men gjenoppbygd i vakker stil. Les mer i Store norske leksikon Colombias geografi Colombias befolkning Colombias historie